## La Generalitat defén l’efecte positiu de les polítiques que aplica en la prevenció i atenció integral a la violència de gènere

*** La secretària autonòmica d’Igualtat i Diversitat afirma que “quan les polítiques de prevenció i resposta a la violència de gènere funcionen, les dones denuncien”
* Segons l’informe estadístic trimestral de l’Observatori contra la Violència Domèstica i de Gènere del CGPJ, les denúncies per violència de gènere augmenten un 6,4 % en la Comunitat Valenciana en el primer trimestre**

La secretària autonòmica d’Igualtat i Diversitat, Asunción Quinzá, ha afirmat que “quan les polítiques de prevenció i resposta a la violència de gènere funcionen, les dones denuncien”, després de fer-se públic l’informe estadístic trimestral de l’Observatori contra la Violència Domèstica i de Gènere del Consell General del Poder Judicial (CGPJ), que arreplega que les denúncies per violència de gènere augmenten un 6,4 % en la Comunitat Valenciana en el primer trimestre de l’any.

“Assumim amb serietat este drama social i treballem sense descans per a combatre’l des de tots els fronts: prevenció, protecció i reparació. L’increment de denúncies demostra que les víctimes se senten acompanyades i que les nostres polítiques estan donant fruits”, ha assegurat Asunción Quinzá.

Referent a això, la secretària autonòmica ha incidit en com de fonamental és denunciar: “és el primer acte de ruptura amb l’agressor, l’inici del procés de protecció i el camí cap a la recuperació. Hem de ser conscients que denunciar salva vides”.

A més, Quinzá ha assenyalat que “estes dades i confirmen l’essencial, que les polítiques públiques ben gestionades salven vides, i quan eixes polítiques estan centrades en les víctimes, les dones s’atrevixen a fer el pas i denuncien els seus agressors”.

Així mateix, Quinzá ha explicat que “les dades fetes públiques demostren que els esforços en la lluita contra la violència de gènere, implementant noves infraestructures, millorant els servicis existents i adoptant mesures per a facilitar l’accés a la vivenda a les víctimes realitzats en els últims mesos per part de la Generalitat en el marc de les polítiques de prevenció i atenció integral a la violència de gènere han tingut un efecte positiu”.

Quinzá ha indicat, a més, que des de la Generalitat es continuarà treballant en esta línia amb recursos, en l’àmbit de la prevenció, acompanyant i estant sempre al costat de les dones.

En este sentit es troba l’obertura de nous Centres Dona i millora de la xarxa existent, la licitació per a la gestió integral dels Centres Dona, que millora la situació del personal laboral i l’amplia, la posada en marxa dels Centres de Crisi 24 hores, l’accés prioritari a vivenda protegida, així com un compromís institucional i un suport econòmic adequat.

Fecha: 23/06/2025